CELEX: 32014D0217
Language: hu
Date: 2014-04-11 00:00:00
Title: A Bizottság végrehajtási határozata (2014. április 11.) a juhhimlő leküzdését célzó 2013. évi bulgáriai és 2013. és 2014. évi görögországi biztonsági intézkedésekhez történő uniós pénzügyi hozzájárulásról (az értesítés a C(2014) 2334. számú dokumentummal történt)

15.4.2014   
               
               
                  HU
               
               
                  Az Európai Unió Hivatalos Lapja
               
               
                  L 111/94
               
            
         A BIZOTTSÁG VÉGREHAJTÁSI HATÁROZATA
         (2014. április 11.)
         a juhhimlő leküzdését célzó 2013. évi bulgáriai és 2013. és 2014. évi görögországi biztonsági intézkedésekhez történő uniós pénzügyi hozzájárulásról
         (az értesítés a C(2014) 2334. számú dokumentummal történt)
         (Csak a bolgár és a görög nyelvű szöveg hiteles)
         (2014/217/EU)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel az állat-egészségügyi kiadásokról szóló, 2009. május 25-i 2009/470/EK tanácsi határozatra (1) és különösen annak 3. cikkére,
         mivel:
         
                     (1)
                  
                  
                     A juhhimlő a juhok és a kecskék fertőző vírusos betegsége, amely jelentősen csökkenti a juh- és kecsketartás jövedelmezőségét, és megzavarja mind az Unión belüli kereskedelmet, mind a harmadik országokba irányuló exportot.
                  
               
                     (2)
                  
                  
                     A juhhimlő megjelenésekor számolni kell annak a veszélyével, hogy a kórokozó az érintett tagállamon belül más juh- és kecsketartó gazdaságokra, illetve – az élő állatok és a belőlük készült termékek kereskedelmén keresztül – más tagállamokra és harmadik országokra is átterjed.
                  
               
                     (3)
                  
                  
                     A 92/119/EGK tanácsi irányelv (2) meghatározza azokat az intézkedéseket, amelyeket a juhhimlő megjelenése esetén a tagállamoknak a vírus továbbterjedésének megelőzése és a betegség felszámolása érdekében haladéktalanul végre kell hajtaniuk.
                  
               
                     (4)
                  
                  
                     A 966/2012/EU, Euratom európai parlamenti és tanácsi rendelet (3) 84. cikke szerint az Unió költségvetését terhelő kiadási kötelezettségvállalásokat meg kell előznie egy, az intézmény vagy az intézménytől kapott átruházott hatáskörrel rendelkező hatóságok által elfogadott olyan finanszírozási határozatnak, amely megállapítja a kiadásokkal járó intézkedések alapvető elemeit.
                  
               
                     (5)
                  
                  
                     A 2009/470/EK határozat meghatározza azokat az eljárásokat, amelyek a különleges állat-egészségügyi intézkedésekhez – köztük a biztonsági intézkedésekhez – nyújtható uniós pénzügyi hozzájárulást szabályozzák. A határozat 3. cikke szerint a tagállamok egyes, a juhhimlő felszámolását célzó intézkedések költségeinek fedezésére pénzügyi hozzájárulásban részesülnek.
                  
               
                     (6)
                  
                  
                     A 2009/470/EK határozat 3. cikkének (6) bekezdése meghatározza, hogy a tagállam költségeinek hány százalékát fedezheti uniós pénzügyi hozzájárulás.
                  
               
                     (7)
                  
                  
                     A juhhimlő felszámolására irányuló biztonsági intézkedésekhez nyújtott uniós pénzügyi hozzájárulás kifizetését a 349/2005/EK bizottsági rendelet (4) szabályozza.
                  
               
                     (8)
                  
                  
                     Bulgáriában 2013-ban, Görögországban pedig 2013-ban és 2014-ben észlelték a juhhimlő megjelenését. Bulgária és Görögország a 92/119/EGK irányelvnek megfelelően intézkedéseket hozott a betegség megfékezésére.
                  
               
                     (9)
                  
                  
                     Bulgária és Görögország hatóságai az Élelmiszerlánc- és Állategészségügyi Állandó Bizottság keretein belül tájékoztatták a Bizottságot és a többi tagállamot a betegség bejelentésére és felszámolására irányadó uniós szabályozással összhangban bevezetett intézkedéseikről és azok eredményeiről.
                  
               
                     (10)
                  
                  
                     Bulgária és Görögország hatóságai tehát a 2009/470/EK határozat 3. cikkének (4) bekezdésében és a 349/2005/EK rendelet 6. cikkében előírt intézkedések tekintetében eleget tettek technikai és igazgatási kötelezettségeiknek.
                  
               
                     (11)
                  
                  
                     Az uniós hozzájárulás pontos összege egyelőre nem határozható meg. Az érintett tagállamok által rendelkezésre bocsátott legfrissebb adatok szerint kártalanításra és operatív intézkedésekre Bulgáriában mintegy 79 186,33 EUR, Görögországban mintegy 1 484 304,16 EUR összeget fordítottak.
                  
               
                     (12)
                  
                  
                     Az e határozatban előírt intézkedések összhangban vannak az Élelmiszerlánc- és Állategészségügyi Állandó Bizottság véleményével,
                  
               ELFOGADTA EZT A HATÁROZATOT:
         
            1. cikk
            Az Unió által Bulgáriának és Görögországnak nyújtandó pénzügyi hozzájárulás
            
               (1)   Az Unió legfeljebb 40 000 EUR összegben pénzügyi hozzájárulást nyújt Bulgáriának azon költségek fedezéséhez, amelyek a tagállamnak a juhhimlő felszámolása érdekében a 2009/470/EK határozat 3. cikkének (2) és (6) bekezdése alapján 2013-ban meghozott intézkedései során felmerültek.
            
            
               (2)   Az Unió legfeljebb 700 000 EUR összegben pénzügyi hozzájárulást nyújt Görögországnak azon költségek fedezéséhez, amelyek a tagállamnak a juhhimlő felszámolása érdekében a 2009/470/EK határozat 3. cikkének (2) és (6) bekezdése alapján 2013-ban és 2014-ben meghozott intézkedései során felmerültek.
            
            
               (3)   Az (1) és a (2) bekezdés szerinti pénzügyi hozzájárulások végleges összegét egy, a 2009/470/EK határozat 40. cikkének (2) bekezdésében meghatározott eljárás szerint később elfogadandó határozatban kell megállapítani.
            
         
         
            2. cikk
            Kifizetések
            Az 1. cikk (2) bekezdésében előírt uniós pénzügyi hozzájárulás keretében az EU 2014. évi általános költségvetésének 17 04 04 költségvetési sora terhére első részletként 310 000 EUR összeget ki kell fizetni Görögországnak.
         
         
            3. cikk
            Címzettek
            Ennek a határozatnak a címzettje a Bolgár Köztársaság és a Görög Köztársaság.
         
         
            Kelt Brüsszelben, 2014. április 11-én.
            
               
                  a Bizottság részéről
               
               Tonio BORG
               
                  a Bizottság tagja
               
            
         
         
            (1)  HL L 155., 2009.6.18., 30. o.
         
         
            (2)  A Tanács 1992. december 17-i 92/119/EGK irányelve az egyes állatbetegségek elleni védekezésre irányuló általános közösségi intézkedések, valamint a sertések hólyagos betegségére vonatkozó külön intézkedések bevezetéséről (HL L 62., 1993.3.15., 69. o.).
         
            (3)  Az Európai Parlament és a Tanács 2012. október 25-i 966/2012/EU, Euratom rendelete az Unió általános költségvetésére alkalmazandó pénzügyi szabályokról és az 1605/2002/EK, Euratom tanácsi rendelet hatályon kívül helyezéséről (HL L 298., 2012.10.26., 1. o.).
         
            (4)  A Bizottság 2005. február 28-i 349/2005/EK rendelete a 90/424/EGK tanácsi határozat bizonyos járványos állatbetegségek elleni biztonsági intézkedéseire és a kampány közösségi finanszírozására vonatkozó szabályok megállapításáról (HL L 55., 2005.3.1., 12. o.).